Persida
Această idee a relației între persoane de naționalitate diferită este reluată cu mijloace de expresie superioare artistic în romanul "Mara", care prezintă o dramă etnică: apariția și consolidarea dragostei între o româncă ortodoxă (Persida) și un german catolic (Națl). Slavici se dovedește „un poet și un critic al eroticei rurale”, consemnând minuțios principalele detalii ale evoluției sentimentelor celor doi îndrăgostiți. Dragostea dintre fata unei precupețe și băiatul unui măcelar poate părea prozaică la prima vedere, dar autorul conferă lirism materialului literar. Sunt surprinse avânturile și îndoielile celor doi îndrăgostiți, precum și momentele de dăruire și de respingere. Autorul reconstituie minuțios evoluția dragostei: de la neliniștea primelor priviri, la întâlnirile întâmplătoare, la gesturile de cochetărie, apoi la creșterea intensității sentimentelor și în cele din urmă la conștientizarea responsabilităților.